KOMISIJOS ĮGYVENDINIMO REGLAMENTAS (ES) 2022/1265

2022 m. liepos 20 d.

kuriuo nustatomos rožių skrotelių viruso patekimo į Sąjungos teritoriją ir išplitimo joje prevencijos priemonės

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 30 straipsnio 1 dalį,

kadangi:

(1) rožių skrotelių virusas (toliau – nurodytasis kenkėjas) ir jo pernešėjas Phyllocoptes fructiphilus šiuo metu nėra įtraukti nei į Komisijos įgyvendinimo reglamento (ES) 2019/2072 (2) II priedą kaip Sąjungos karantininiai kenkėjai, nei į jo IV priedą kaip Sąjungos reguliuojami nekarantininiai kenkėjai. Nurodytasis kenkėjas ir jo pernešėjas Sąjungos teritorijoje neaptinkami;

(2) 2018 m. Europos ir Viduržemio jūros regiono augalų apsaugos organizacijos (toliau – EPPO) atlikta kenkėjų rizikos analizė (3) parodė, kad nurodytasis kenkėjas ir jo žalingas poveikis gali kelti didelį pavojų augalų sveikatai Sąjungos teritorijoje, visų pirma visoms auginamoms rožėms;

(3) dėl nurodytojo kenkėjo Sąjungos teritorijoje keliamo didelio pavojaus augalų sveikatai buvo priimtas Komisijos įgyvendinimo sprendimas (ES) 2019/1739 (4), kuriuo nustatyti trečiųjų šalių, kuriose aptinkamas nurodytasis kenkėjas (Kanada, Indija ir Jungtinės Valstijos), kilmės Rosa spp. augalų, išskyrus sėklas (toliau – nurodytieji augalai), įvežimo į Sąjungą reikalavimai, taip pat įvežant juos į Sąjungą atliekamų oficialių patikrinimų reikalavimai. Tame įgyvendinimo sprendime nustatytas draudimas įvežti nurodytąjį kenkėją į Sąjungos teritoriją, nurodymas nedelsiant pranešti apie įtariamą nurodytojo kenkėjo ir jo nurodytojo pernešėjo buvimą Sąjungoje ir jo buvimo Sąjungos teritorijoje tyrimų atlikimo taisyklės;

(4) nuo to įgyvendinimo sprendimo priėmimo nebuvo gauta pranešimų apie užkrėstus nurodytuosius augalus, sulaikytus įvežant juos į Sąjungos teritoriją arba vežant joje. Tačiau nurodytasis kenkėjas toliau plito Kanadoje, Indijoje ir Jungtinėse Valstijose;

(5) EPPO analizės išvados tebėra aktualios. Ta analizė parodė, jog manoma, kad nurodytojo kenkėjo patekimo ir įsitvirtinimo tikimybė, jo išplitimo bei poveikio Sąjungai mastas ir fitosanitarinė rizika Sąjungos teritorijai yra dideli;

(6) be to, nuo Įgyvendinimo sprendimo (ES) 2019/1739 priėmimo EPPO analizėje nurodyti pavojai augalų sveikatai padidėjo, nes nurodytieji augalai iš trečiųjų šalių, kuriose nurodytasis kenkėjas vis labiau plinta, į Sąjungą importuojami vis didesniais kiekiais;

(7) Komisija daro išvadą, kad nurodytasis kenkėjas atitinka Reglamento (ES) 2016/2031 I priedo 3 skirsnio 2 poskirsnyje nustatytus kriterijus;

(8) remiantis šiais faktais, nustatyta, kad kyla neišvengiamas nurodytojo kenkėjo patekimo į Sąjungos teritoriją ir išplitimo joje pavojus, jei nebus toliau taikomos Įgyvendinimo sprendime (ES) 2019/1739 nustatytos priemonės, kurios taikomos iki 2022 m. liepos 31 d. ir kurių efektyvumas užkertant kelią nurodytajam kenkėjui patekti į Sąjungos teritoriją pasitvirtino;

(9) todėl, siekiant toliau užtikrinti Sąjungos teritorijos apsaugą nuo nurodytojo kenkėjo, tikslinga tas priemones nustatyti šiuo reglamentu, kuris turėtų būti taikomas nuo 2022 m. rugpjūčio 1 d.;

(10) šis reglamentas turėtų būti taikomas iki 2024 m. liepos 31 d. Toks taikymo laikotarpis reikalingas išsamiam rizikos vertinimui atlikti, kad būtų galima nustatyti nurodytojo kenkėjo būklę;

(11) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Apibrėžtys Šiame reglamente vartojamų terminų apibrėžtys: a) nurodytasis kenkėjas – rožių skrotelių virusas; b) nurodytieji augalai – Kanados, Indijos arba Jungtinių Valstijų kilmės Rosa spp. augalai, išskyrus sėklas; c) nurodytasis pernešėjas – Phyllocoptes fructiphilus.

2 straipsnis Draudimas dėl nurodytojo kenkėjo Nurodytasis kenkėjas neįvežamas į Sąjungos teritoriją, joje nevežamas, nelaikomas, nedauginamas ir iš jos neišleidžiamas.

3 straipsnis Informacija apie įtariamą nurodytojo kenkėjo arba jo nurodytojo pernešėjo buvimą Valstybės narės užtikrina, kad asmenims Sąjungos teritorijoje, turintiems augalų, kurie gali būti užkrėsti nurodytuoju kenkėju arba jo nurodytuoju pernešėju, būtų nedelsiant pranešta apie nurodytojo kenkėjo arba jo nurodytojo pernešėjo buvimą arba tariamą buvimą, apie galimus padarinius bei riziką ir atitinkamas priemones, kurių reikia imtis.

4 straipsnis Tyrimai Kompetentingos institucijos kasmet atlieka tyrimus, siekdamos nustatyti, ar jų teritorijoje ant augalų šeimininkų yra nurodytųjų kenkėjų ar jų nurodytųjų pernešėjų. Šių tyrimų metu atliekamas ėminių ėmimas ir tyrimai grindžiami aiškiais mokslo ir technikos principais atsižvelgiant į galimybę aptikti nurodytąjį kenkėją ir jo nurodytąjį pernešėją. Iki kiekvienų metų balandžio 30 d. kiekviena valstybė narė praneša Komisijai ir kitoms valstybėms narėms praėjusiais kalendoriniais metais atliktų tyrimų rezultatus.

5 straipsnis Nurodytųjų augalų įvežimo į Sąjungos teritoriją reikalavimai 1. Nurodytieji augalai į Sąjungos teritoriją įvežami tik tuo atveju, jei prie jų pridedamas fitosanitarinis sertifikatas, kurio skiltyje „Papildoma deklaracija“ pateikiamas oficialus patvirtinimas, apimantis vieną iš šių deklaracijų: a) kad nurodytieji augalai buvo išauginti nurodytuoju kenkėju neužkrėstoje teritorijoje, kurią užregistravo ir prižiūri kilmės trečiosios šalies nacionalinė augalų apsaugos organizacija, skiltyje „Kilmės vieta“ nurodant teritorijos pavadinimą; b) sodinti skirtų nurodytųjų augalų atveju: i) kad nurodytieji augalai buvo išauginti gamybos vietoje, kurioje nuo paskutinio auginimo sezono pradžios per oficialius patikrinimus nebuvo aptikta nei nurodytojo kenkėjo, nei nurodytojo pernešėjo požymių, ir ii) kad prieš įvežant į Sąjungos teritoriją, jų ėminiai buvo paimti ir ištirti dėl nurodytojo kenkėjo, ir, remiantis tais tyrimais, nustatyta, kad jie tuo kenkėju neužkrėsti; c) nurodytųjų augalų, išskyrus sodinti skirtus augalus, atveju: i) kad nurodytieji augalai buvo išauginti gamybos vietoje, kurioje nuo paskutinio auginimo sezono pradžios per oficialius patikrinimus nebuvo aptikta nei nurodytojo kenkėjo, nei nurodytojo pernešėjo požymių, ir ii) kad jie buvo patikrinti ir, aptikus nurodytąjį pernešėją arba nustačius nurodytojo kenkėjo požymius, prieš įvežant į Sąjungos teritoriją buvo paimti ir ištirti jų ėminiai, ir, remiantis tais tyrimais, nustatyta, kad jie tuo kenkėju neužkrėsti; d) audinių kultūroje auginamų nurodytųjų augalų, kurie nėra kilę iš nurodytuoju kenkėju neužkrėstos teritorijos, atveju – kad jie buvo išauginti iš ištirtų motininių augalų, kurie, kaip nustatyta, nurodytuoju kenkėju neužkrėsti. 2. Nurodytieji augalai į Sąjungos teritoriją įvežami tik jeigu jie yra sutvarkyti, supakuoti ir vežami taip, kad nebūtų užkrėsti nurodytuoju pernešėju.

6 straipsnis Įsigaliojimas ir taikymas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2022 m. rugpjūčio 1 d. iki 2024 m. liepos 31 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. liepos 20 d. Komisijos vardu Pirmininkė Ursula VON DER LEYEN

(1) OL L 317, 2016 11 23, p. 4.

(2) 2019 m. lapkričio 28 d. Komisijos įgyvendinimo reglamentas (ES) 2019/2072, kuriuo nustatomos vienodos Europos Parlamento ir Tarybos reglamento (ES) 2016/2031 dėl apsaugos priemonių nuo augalų kenkėjų įgyvendinimo sąlygos, panaikinamas Komisijos reglamentas (EB) Nr. 690/2008 ir iš dalies keičiamas Komisijos įgyvendinimo reglamentas (ES) 2018/2019 (OL L 319, 2019 12 10, p. 1).

(3) EPPO (2018) Pest risk analysis for Rose rosette virus and its vector Phyllocoptes fructiphilus. EPPO, Paryžius. Paskelbta adresu https://gd.eppo.int/taxon/RRV000/documents.

(4) 2019 m. spalio 16 d. Komisijos įgyvendinimo sprendimas (ES) 2019/1739, kuriuo nustatomos rožių skrotelių viruso patekimo į Sąjungą ir išplitimo joje skubios prevencijos priemonės (OL L 265, 2019 10 18, p. 12).